KOMISIJOS REGLAMENTAS (EB) Nr. 185/2007
2007 m. vasario 20 d.
iš dalies keičiantis reglamentų (EB) Nr. 809/2003 ir (EB) Nr. 810/2003 nuostatas dėl pereinamojo laikotarpio priemonių, taikomų pagal Europos Parlamento ir Tarybos reglamentą (EB) Nr. 1774/2002 komposto ir biologinių dujų įmonėms, pratęsimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 32 straipsnio 1 dalį,
kadangi:
(1)
Reglamente (EB) Nr. 1774/2002 nustatytos sveikatos taisyklės gyvūninės kilmės šalutiniams produktams, neskirtiems vartoti žmonėms. Atsižvelgiant į šių taisyklių griežtumą, nustatytos pereinamojo laikotarpio priemonės.
(2)
2003 m. gegužės 12 d. Komisijos reglamente (EB) Nr. 809/2003 dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su 3 kategorijos medžiagų ir mėšlo perdirbimo komposto įmonėse standartais (2), numatytos pereinamojo laikotarpio priemonės, kad pramonė turėtų laiko prisitaikyti ir sukurti alternatyvius komposto įmonėse naudojamus 3 kategorijos medžiagų ir mėšlo perdirbimo standartus iki 2006 m. gruodžio 31 d.
(3)
2003 m. gegužės 12 d. Komisijos reglamente (EB) Nr. 810/2003 dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su 3 kategorijos medžiagų ir mėšlo perdirbimo biologinių dujų įmonėse standartais (3), numatytos pereinamojo laikotarpio priemonės, kad pramonė turėtų laiko prisitaikyti ir sukurti alternatyvius biologinių dujų įmonėse naudojamus 3 kategorijos medžiagų ir mėšlo perdirbimo standartus iki 2006 m. gruodžio 31 d.
(4)
2005 m. rugsėjo 7 d. Europos maisto saugos tarnyba (EMST) pateikė nuomonę apie biologinę riziką, kylančią dėl biodujų ir komposto gamybos iš gyvūninės kilmės šalutinių produktų standartų.
(5)
Atsižvelgdami į pirmiau minėtą nuomonę, 2006 m. vasario 7 d. Europos Parlamentas ir Taryba priėmė 2006 m. vasario 7 d. Komisijos reglamentą (EB) Nr. 208/2006, iš dalies keičiantį Europos Parlamento ir Tarybos reglamento (EB) Nr. 1774/2002 VI ir VIII priedus, susijusius su mėšlo perdirbimo biologinių dujų įmonėse ir komposto gamybos įmonėse standartais ir reikalavimais (4), kuriame nustatyti alternatyvių perdirbimo standartų tvirtinimo reikalavimai.
(6)
Reglamentuose (EB) Nr. 809/2003 ir (EB) Nr. 810/2003 nustatytos pereinamojo laikotarpio priemonės neriboja susijusių įmonių galimybių naudoti Reglamentu (EB) Nr. 208/2006 nustatytų tvirtinimo procedūrų.
(7)
Dabar alternatyviuosius perdirbimo standartus gali tvirtinti valstybių narių kompetentingos institucijos, jeigu sėkmingai užbaigtos tvirtinimo procedūros. Tačiau valstybėms narėms reikia daugiau laiko, kad užbaigtų tvirtinimo procedūras.
(8)
Be to, kai kuriuose ES regionuose dažnai naudojami mezofilinio fermentavimo būdai. Pirmiau minėta EMST nuomonė nėra skirta konkrečiai šiems būdams; visgi gali būti, kad jie neatitinka visų alternatyviųjų perdirbimo standartų tvirtinimo reikalavimų. Todėl Komisija persiuntė klausimą EMST ir paprašė jos nuomonės dėl mezofilinio fermentavimo būdo saugos. EMST šiuo metu vertina galimus šio fermentacijos būdo pavojus.
(9)
Laukiant, kol EMST pateiks nuomonę ir siekiant suteikti valstybėms narėms daugiau laiko alternatyviųjų perdirbimo standartų tvirtinimui, reglamentuose (EB) Nr. 809/2003 ir (EB) Nr. 810/2003 numatytos pereinamojo laikotarpio priemonės turėtų būti taikomos ilgiau, kad valstybės narės galėtų leisti įmonėms ir toliau taikyti nacionalinius 3 kategorijos medžiagų ir mėšlo perdirbimo komposto ir biologinių dujų įmonėse standartus.
(10)
Todėl reglamentus (EB) Nr. 809/2003 ir (EB) Nr. 810/2003 reikėtų atitinkamai iš dalies pakeisti.
(11)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 809/2003 1 straipsnio 1 dalyje, 3 straipsnio 2 dalyje ir 4 straipsnyje data „2006 m. gruodžio 31 d.“ keičiama į datą „2008 m. birželio 30 d.“
2 straipsnis
Reglamento (EB) Nr. 810/2003 1 straipsnio 1 dalyje, 3 straipsnio 2 dalyje ir 4 straipsnyje data „2006 m. gruodžio 31 d.“ keičiama į datą „2008 m. birželio 30 d.“
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 20 d.